**Βιβλιοπαρουσίαση**

**Συντάκτης : Φωτεινή Μπούρδαλα**

**H «Συντροφιά του βιβλίου» ξεκίνησε με την ανάγνωση του βιβλίου της Ελένης Τασοπούλου «Το Λουζεράκι», από τις εκδόσεις Καστανιώτη με ημερομηνία έκδοσης τον Απρίλιο του 2019.Πρόκειται για ένα βιβλίο που εστιάζει στο δύσκολο πέρασμα στον κόσμο της εφηβείας εκεί όπου η πρωταγωνίστρια, η Θάλεια, έχει να παλέψει με τις δυσκολίες και τα εμπόδια που οι άλλοι της θέτουν, κυρίως όμως έχει να παλέψει με τον ίδιο της τον εαυτό και την ανάγκη της να πάψει να είναι «αόρατη» ανάμεσα στους συμμαθητές της.**

**Εσωστρεφής και συνεσταλμένη η Θάλεια, ζει και κινείται σχεδόν απαρατήρητη μεταξύ του Γυμνασίου, του σπιτιού της και του φροντιστηρίου των Αγγλικών της, μέχρι που μια παρεξήγηση την φέρνει στο προσκήνιο. Αφορμή ένα ραβασάκι που καταλήγει κατά λάθος, στα χέρια της, από τον Κωσταντίνο το αγόρι από την τάξη της, που σίγουρα τη συγκινεί και κινητοποιείται για να τον συναντήσει. Το αποτυχημένο ραντεβού θα γίνει αφορμή η Θάλεια να βρεθεί στη δίνη μιας ομάδας συμμαθητών και συμμαθητριών της που δοκιμάζουν τις αντοχές της και σταδιακά την οδηγούν να ανακαλύψει τα όρια αλλά και τον εαυτό της. Η συμμετοχή της ως απάντηση στην προσπάθεια παγίδευσης της από την παρέα των συμμαθητών της, στην θεατρική παράσταση του σχολείου με ηρωίδα την Αννα Φρανκ, αποτελεί το εύρημα της συγγραφέως για να μπορέσει η Θάλεια να αναμετρηθεί με τους άλλους και να γνωρίσει τι η ίδια μπορεί να καταφέρει.**

**Ενδιαφέρουσες στιγμές του βιβλίου είναι αυτές που αποτυπώνουν τον εσωτερικό κόσμο των εφήβων, τον τρόπο που η πρωταγωνίστρια συνδέεται με τη Χανού τη γάτα της, καταφύγιο και παρηγοριά της στα δύσκολα, τον τρόπο που «φιλτράρει» τους γύρω της, συμμαθητές και καθηγητές σε μια «χαρτογραφημένη» σχολική τάξη, τη λεπτή ισορροπία αγάπης και απόστασης που αναπτύσσεται στη σχέση με τους γονείς της, την αναζήτηση ταυτότητας της Θάλειας μέσω της Άννας, της ηρωίδας που υποδύεται και κυρίως το αισιόδοξο τέλος και η προοπτική που δίνει το βιβλίο σε όλους όσους, ανεξάρτητα από την ηλικία μας, σε κάποια φάση νιώθουμε «Λουζεράκια».**

**Από την άλλη πλευρά για να γραφεί ένα βιβλίο για εφήβους είναι απαραίτητο ο/η συγγραφέας να νιώθει τους κραδασμούς και τις εντάσεις που «γεννά» μια τόσο καίρια χρονική περίοδος όπως αυτή, διαφορετικά το αποτέλεσμα της γραφής δεν έχει την αμεσότητα και την βιωματικότητα που τη χαρακτηρίζει. Αυτό αφορά τον τρόπο γραφής του βιβλίου που χάνει μέρος της πειστικότητας του και «προδίδει» την ενήλικη δημιουργό του. Παράλληλα οι χαρακτήρες του βιβλίου πέρα από τη Θάλεια, μοιάζουν λιγότερο ολοκληρωμένοι, στοιχείο που δημιουργεί άνισους όρους στην ανάδειξη των προσώπων, κάτι άλλωστε που συνδέεται και με την αδύναμη σύνδεση και δικαιολόγηση σκηνών όπως αυτή της εξαφάνισης της Χανούς.**

**Στον αντίποδα των αδυναμιών που αναφέρθηκαν το Λουζεράκι είναι ένα βιβλίο που διαβάζεται εύκολα και η συγγραφέας θέτει ένα προσωπικό στοίχημα όταν μέσα σε 142 σελίδες αγγίζει τόσα πολλά θέματα που αφορούν τους εφήβους, από τη μοναξιά της εφηβείας, τον έρωτα και τη διαφορετικότητα ως τον σχολικό εκφοβισμό, τη δύναμη της φιλίας και την απελευθερωτική δύναμη της τέχνης του Θεάτρου και όλα αυτά μέσα από την οδυνηρή αλλά** **και απαραίτητη πορεία προς την ενηλικίωση που οδεύει η πρωταγωνίστρια στην προσπάθεια της να αποποιηθεί τον χαρακτηρισμό που της «φόρτωσαν».**

***Μετά τη διαδικτυακή μας συνάντηση το Σάββατο 4 Μαρτίου 2023***

***Επόμενο βιβλίο: Ελένη Πριοβόλου, Φως σε μαύρο ουρανό, εκδ. ΚΑΣΤΑΝΙΩΤΗ***